楚州阻水漲懷汪信民呂居仁二士四言
作者：洪炎
朝代：宋

paragraphs: 大江北理，長淮西逝。
厥隩射陽，城邑嶽峙。
鑿渠而漕，首淮江尾。
舳艫岢峨，連檣千里。
青雀翩翩，彩虹嶷嶷。
梁跼舟蹐，限茲潢水。
昔我至止，得二國士。
簞瓢相樂，汪呂氏子。
于今幾年，乖隔生死。
梗泛萍飄，乃復于此。
菱花浄吐，鷺羽徐起。
如欲我留，盼睞以喜。
俯仰山川，感念成毀。
一瞬千古，寓非予恥。